Author: Peter
Company: urad

Dôvodová správa
Všeobecná časť

Návrh zákona, ktorým sa upravuje postup obce pri vymáhaní  vynaložených finančných prostriedkov má urýchliť vymáhanie finančných prostriedkov obce, ktoré vynaložila na zabezpečenie činností, ktoré je povinná zabezpečiť iná právnická osoba alebo fyzická osoba, ak takáto povinnosť vyplýva obci z osobitných predpisov. 
Napríklad podľa § 9 ods. 5 zákona č. 135/1961 Zb. o pozemných komunikáciách (cestný zákon) obec odstraňuje znečistenie komunikácie v jej správe, ktoré spôsobilo alebo môže spôsobiť závadu v zjazdnosti, a uvádza ju do pôvodného stavu, ak si túto povinnosť nesplní ten, kto znečistenie spôsobil; je oprávnená od povinného vyžadovať úhradu nákladov spojených s odstránením znečistenia a s uvedením komunikácie do pôvodného stavu. Podľa § 9 ods. 6 obec ako správca komunikácie sa môže dohodnúť s tým, kto spôsobil jej poškodenie, že ho odstráni sama za úhradu nákladov spojených s odstránením poškodenia.
Nakoľko podobné povinnosti vyplývajú obciam aj z iných právnych predpisov, v návrhu sa uvádzajú len príkladne.
Podľa súčasnej právnej úpravy má obec možnosť vymáhať vynaložené finančné prostriedky len súdnou cestou, ktorá je však často zdĺhavá a neefektívna. Z uvedeného dôvodu bol  spracovaný návrh zákona, ktorý by zjednodušil, urýchlil a zefektívnil návratnosť vynaložených finančných prostriedkov do rozpočtu obce. 
Navrhuje sa vydanie rozhodnutia starostu s možnosťou podania odvolania, o ktorom rozhoduje okresný úrad, po nadobudnutí právoplatnosti výkon rozhodnutia podľa správneho poriadku. 
	Navrhovaná úprava nebude mať za následok zmenu osobitných predpisov upravujúcich výkon rozhodnutia a exekúciu, nakoľko Občiansky súdny poriadok a Exekučný poriadok umožňujú vykonanie právoplatného a vykonateľného rozhodnutia správneho orgánu.
Navrhovaná úprava si nevyžiada nárok na nové pracovné sily, ani nárok na organizačné zabezpečenie. Vyjadrenie Ministerstva financií Slovenskej republiky je uvedené v prílohe. Návrh zákona nie je v rozpore s Ústavou Slovenskej republiky ani inými právnymi predpismi.

Osobitná časť

k § 1 – vymedzuje sa rozsah pôsobnosti zákona s odkazom na osobitné predpisy, podľa ktorých má obec povinnosť zabezpečiť niektoré činnosti za iné právnické osoby alebo fyzické osoby.

k § 2 – podľa súčasnej právnej úpravy má obec možnosť vymáhať vynaložené finančné prostriedky len súdnou cestou, ktorá je však často zdĺhavá a neefektívna. Z uvedeného dôvodu sa navrhuje, aby starosta vydal rozhodnutie v správnom konaní, ktorým uloží dlžníkovi povinnosť uhradiť vynaložené finančné prostriedky obce. Uvedený postup zjednoduší, urýchli a zefektívni návratnosť vynaložených finančných prostriedkov do rozpočtu obce. Podľa správneho poriadku odvolanie má odkladný účinok, pripúšťa však možnosť jeho vylúčenia. Nakoľko sa jedná väčšinou  o nesporné pohľadávky a o verejné prostriedky, navrhuje sa vylúčenie odkladného účinku odvolania.

k § 3 – na základe právoplatného a vykonateľného rozhodnutia starostu má  obec možnosť vymáhať finančné prostriedky podľa zákona o správnom konaní. 

k § 4 – na konanie podľa tohto zákona sa vzťahujú ustanovenia správneho poriadku.

Doložka zlučiteľnosti návrhu zákona s právom Európskej únie

1.	Navrhovateľ zákona: poslanec Národnej rady Slovenskej republiky
2.	Názov návrhu zákona: zákon, ktorým sa upravuje postup obce pri vymáhaní  vynaložených finančných prostriedkov
3.	V práve Európskej únie nie je problematika návrhu zákona upravená.
4.	Návrh zákona svojou problematikou nepatrí medzi prioritné oblasti aproximácie práva uvedené v čl. 70 Európskej dohody o pridružení a svojou problematikou nepatrí ani medzi priority odporúčané v Bielej knihe.
5.	Nie je upravená.
6.	Vyjadrenie stupňa kompatibility s právnou normou Európskej únie: vzhľadom na to, že problematika obsiahnutá v predkladanom návrhu nie je v práve Európskej únie upravená, vyjadrenie stupňa kompatibility neprichádza do úvahy.